Laura Madigan

**Laura Madigan** (døpenavn **Eleonora Cecilia Christina Maria Olsen**; 1849–1918) var en norsk-svensk sirkusartist og sirkusdirektør. Hun var mor til sirkus-stjernen Elvira Madigan, og var med på å starte et av Sveriges største sirkuskompanier på slutten av 1800-tallet.

## Liv og virke
Laura ble født i Finland av de norske sirkusartistene Olaj Elias Olsen fra Bergen (1819–1862), og Anna Maria Olsen, født Naes (1818–1908). Hun tilbrakte barndommen i Finland og Sverige, der foreldrene reiste med sirkus fra marked til marked. Laura og søsknene ble trent opp til å bli medhjelpere på sirkuset, og med tiden fikk de mer framtredende roller i programmet der de framførte akrobatikk, linedans, pantomime og dukketeater. 

I 1867 turnerte Laura med Cirque du Nord i Danmark og Nord-Tyskland. Der møtte hun den danske sirkusartisten Frederik Peter Jensen (f. 1845), i Flensburg den 4. desember 1867 fikk de datteren Hedvig, senere kjent under kunstnernavnet Elvira Madigan. Laura forlot trolig Cirque du Nord, og Hedvigs far, for å jobbe ved Cirkus Renz i Tyskland og Østerrike, da under artistnavnet Frøken Ulbinska. I Berlin 30. mars 1871 fødte hun sitt andre barn, sønnen Richard Heinrich Olsen med ukjent far, han ble sirkusartist og -klovn med artistnavnet Oscar Madigan (1871–1929). I 1875 jobbet Eleonore på Circus Myers i Østerrike og Tyskland, der møtte hun den amerikanske sirkusartisten og -rytteren John Madigan, som ble både hennes livspartner, og ridepartner i manesjen.

Paret flyttet til sirkuset Cirque François Loisset, som først turnerte i Nord-Tyskland og deretter i Skandinavia i 1876 og 1877, der begynte også datteren Hedvig å opptre i manesjen. De fikk sønnen John Adalbert, som ble døpt i Trefoldighetskirken i Oslo i april 1977. Cirque François Loisset ble oppløst da sirkusdirektør Loisset døde i Norrköping sommeren 1877, og Madigan-familien flyttet til Russland, der de arbeidet ved Ciniselli Cirkus i St. Petersburg og på Hinnés sirkus i Moskva. Sommeren 1879 reiste familien fra St. Petersburg til Åbo i Finland, der de opptrådte med datteren Hedvig som linedanser under scenenavnet Elvira Madigan, et par hester, og forsterkninger fra Eleonoras brødre, Ludvig Elias og Frans Oscar. Forestillingen ble etablert som Circus Madigan, med John Madigan som sirkusdirektør. Etter en tid dro de nordover til Uleåborg og turnerte Finland i seks måneder før gruppen ble splittet. I 1880 ble Laura og John fosterforeldre til ungarske Gisela Brož, og i løpet av 1880-årene turnerte familien store deler av Europa, med Madigan-søstrene Elvira og Gisela som hovedattraksjon.

Våren 1887 startet familien nok en gang sitt eget sirkus, denne gangen i Danmark, med turné videre i Sverige. I januar 1888 besøkte de Kristianstad, hvor forestillingene ble sett av blant andre dragonløytnant Sixten Sparre. Han ble hodestups forelsket i datteren Elvira, og det utviklet seg til en tragisk kjærlighetshistorie, som endte med drap og selvdrap sommeren 1889. Historien fikk stor dekning i media, og det var en tung tid for familien. Laura skrev et langt brev, datert Hudiksvall den 30. juli 1889, som detaljert forklarte omstendighetene rundt hendelsen. Brevet ble publisert i den danske avisen *[[Politiken]],* og gjengitt i mange skandinaviske aviser.

Circus Madigan var et av Sveriges største sirkuskompanier på slutten av 1800-tallet, og de fokuserte mest på sine hestenummer. De fortsatte å turnere, hovedsakelig i Sverige. I 1891 fødte Laura sitt fjerde barn, datteren Motalia som døde ni måneder gammel. I august 1892 giftet Laura seg med John Madigan i Bergen. Familien ble rammet av brann i 1897 i Gävle, og to dager senere døde John Madigan av skadene han pådro seg. Laura fortsatte å drive sirkuset selv, i rollen som sirkusdirektør, men i 1902 solgte hun virksomheten til Henning Orlando, som hadde vært lærling ved sirkuset siden høsten 1889. Orlando drev sirkuset under navnet Cirkus Orlando frem til 1938. 

Laura slo seg ned i Limhamn, hvor hun bodde til sin død i 1918. Hun er gravlagt ved Sankt Peters klosterkirke i Lund, sammen med sin mor og datteren Motalia.

## Referanser